**ZÁPIS č. 4**

 **Z RIADNEHO ZASADNUTIA SPRÁVNEJ RADY TASR**

 **21. apríla 2020 so začiatkom o 15.00 h**

**Prítomní členovia Správnej rady:** Peter Mestický, Árpád Korpás **,** Alena Mezeiová , Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**---------------------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Peter Mestický. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

**1. Výročná správa o činnosti a hospodárení TASR v roku 2019**

**2. Rôzne**

**UZNESENIE č. 8/2020:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------------------------------**

**1. Výročná správa o činnosti a hospodárení TASR za rok 2019**

Predseda SR TASR P. Mestický požiadal generálneho riaditeľa TASR V. Puchalu , aby odprezentoval materiál.

Podľa V. Puchalu ***úlohy, ktoré TASR vyplývajú*** *zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov* ***boli v roku 2019 splnené.***

 *TASR prinášala dostatok informácií pre slobodné utváranie názorov. Ponúkala celistvý obraz Slovenska bez ohľadu na komerčnú hodnotu informácií. V zmysle svojej hlavnej činnosti vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov, obrazových záznamov. Informácie TASR uchovávala a sprístupňovala.*

 ***TASR vydala v hodnotenom období 272 452 multimediálnych správ.*** *V slovnom spravodajstve priniesla 148 605 správ, vydala 16 056 zvukov, 101 178 fotografií a 6 613 videospráv.*

 *TASR* ***prinášala informácie v slovenskom jazyku, v anglickom jazyku i v jazyku najväčšej národnostnej menšiny, v maďarskom jazyku.*** *Správy, fotografie, zvuky či videá* ***odoberali všetky relevantné médiá na Slovensku,*** *televízie, rádiá, weby, printy... Žiaden významný mediálny klient neodstúpil od zmluvy.*

***TASR bola vo svojom spravodajstve slobodná a nezávislá.*** *Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny. Spravodajstvo objektívne, vyvážene a aktuálne reflektovalo dianie na Slovensku i v zahraničí.*

 ***TASR je odberateľmi preferovanou agentúrou. Je dominantná agentúra na slovenskom trhu****.*

 ***TASR dosiahla za hodnotené obdobie plusové hospodárenie.***

 *V roku 2019 boli celkové príjmy boli vykázané vo výške 5 874 863 EUR, výdavky dosiahli výšku 5 596 568 EUR a* ***konečný prebytok bol vykázaný vo výške 278 295 EUR.***

 *V roku 2019 dosiahla TASR celkové výnosy vo výške 5 228 087**EUR, čo v porovnaní s rokom 2018 predstavuje nárast vo výške 113 263 EUR.*

 *Náklady celkom (bez daní z príjmov) boli vynaložené vo výške 5 203 125 EUR. V porovnaní s rokom 2018 náklady vzrástli o 117 037 EUR. Celková daňová povinnosť za daň z príjmov dosiahla výšku 16 481 EUR.*

 *Na základe uvedených ukazovateľov TASR vykázala* ***kladný hospodársky výsledok vo výške 8 481,11 EUR.***

 *TASR sa musela vyrovnávať s nepredvídanými vstupmi vo svojom hospodárení, ktoré spôsobili zákonom vynútené náklady (rekreačné poukazy, príplatky). Agentúry sa netýkalo plošné navýšenie miezd v štátnom a verejnom sektore o 10 %.*

 *TASR nikdy nebola tak blízko verejnosti ako teraz. Okrem denného spravodajstva má* ***rozsiahly projekt pre školy, pre mestá a obce, informácie pre národnostnú menšinu i pre ambasády.*** *Prostredníctvom zmluvy so ZMOS-om poskytuje všetky svoje servisy pre všetky mestá a obce na Slovensku na nekomerčné využitie. Projekt TASR do každej školy umožňuje všetkým školám využívať servisy agentúry na vzdelávacie aktivity či pre školské médiá. V príprave je projekt SK8, ktorý sprístupní bezodplatne servisy aj pre VÚC.*

 *TASR pracuje s kvalitnými a overenými zdrojmi. Základným zdrojom správ zo zahraničia sú významné svetové agentúry ako AP, DPA, APA, celkovo 24 agentúr.* ***Od januára 2019 začala TASR zmluvnú spoluprácu s treťou najväčšou svetovou agentúrou, francúzskou AFP.*** *Správy z tejto agentúry sú klientmi oceňované a preberané.*

 *Zahraničné cesty s predstaviteľmi štátu vníma TASR nie ako rozhodnutie manažmentu, ale ako svoju verejnoprávnu úlohu. V hodnotenom období boli píšuci redaktori i fotografi* ***TASR s predstaviteľmi štátu v Bielom dome, aj Kremli. Nechýbali na služobných cestách v Izraeli, Českej republike, Poľsku, Maďarsku, Bielorusku a ďalších krajinách. Redakcie TASR zaznamenali nielen rokovania našich politikov, ale i športové výsledky lyžiarok vo Švédsku, Nórsku alebo Andorre.***

 ***K hlavným udalostiam hodnoteného obdobia v spravodajstve patrili voľby prezidenta SR a voľby do Európskeho parlamentu****. Obe udalosti pokrývala TASR na princípe rovností šancí a nezaujatosti. Každý kandidát dostal rovnaký priestor na predstavenie svojho programu. Doplnkom k textom a video boli televízne diskusné relácie s názvom Povolanie prezident, v ktorom sa prezentovali kandidáti na prezidentský úrad.*

 *TASR* ***zaznamenala všetky podstatné udalosti*** *doma i v zahraničí, v politike, ekonomike, kultúre či športe. Redakcie informovali o pôsobení prezidentky, parlamentu, vlády, politických strán, celoslovenskom i regionálnom dianí. Zaznamenali inauguráciu prezidentky, významné súdne procesy, schvaľovanie štátneho rozpočtu, dianie na ústavnom súde, pohyby na politickej mape, ale i tragédiu v Prešove. Zahraničná redakcia i stály redaktor TASR v Bruseli mapovali dianie v Európskej únii, okolnosti odchodu Veľkej Británie z EÚ, i všetky významné celosvetové udalosti s dôrazom na „slovaciká“, informácie o Slovensku a Slovákoch v zahraničí.*

 *Okrem denného spravodajstva ponúkala TASR aj* ***celý rad špeciálnych projektov. Išlo o témy 100. výročie tragickej smrti M. R. Štefánika, 75. výročie SNP, 30. výročie novembrových udalostí, či tému Brexitu.***

 *Fotografie pamätníkov M. R. Štefánika, ktoré agentúra odfotografovala, našli svoje miesto na* ***výstave v Paríži a Ríme. Výstava o vypálených obciach Vstali z popola bola sprístupnená v múzeu SNP v Banskej Bystrici.***

 *Významnú úlohu pri týchto výročiach mal* ***archív TASR****. Unikátne fotografie k jednotlivým výročiam agentúra dodávala pre Slovenské národné múzeum, České národné múzeum v Prahe, rôzne ďalšie výstavy a knižné publikácie (Milan Kňažko: S Otvorenými očami, Klub89: Nežná revolúcia). Fotografie z archívu TASR dodala agentúra aj na spoločnú výstavu s ČTK.*

 *TASR vypracovala* ***nový model indexácie cien produktov a služieb*** *tak, aby boli transparentné a jasné pravidlá cenotvorby produktov pre jednotlivých odberateľov podľa ich sily na trhu, lokalizácie, tematickosti a ďalších parametrov. Indexácia bola systémovým krokom k vyrovnávaniu cenových disproporcií z minulosti.*

 *TASR sa usiluje byť* ***inovatívne agentúra,*** *ktorá prináša nové spôsoby doručovania informácií pre odberateľov i verejnosť. V hodnotenom období agentúra* ***uviedla modernú aplikáciu TASR Pro****, ktorá umožňuje v modernom rozhraní používanie agentúrnych produktov podľa klientskych priorít. TASR Pro je flexibilná agentúra v mobilnom telefóne.*

 ***TASR prenikla so svojimi fotografiami na trh v Českej republike****, ale i v ďalších krajinách. Prostredníctvom zmluvy s veľkou medzinárodnou fotobankou Profimedia, dostávajú sa fotografie TASR k českým odberateľom.*

 *V technickej oblasti* ***TASR virtualizovala svoje zastarené serverové vybavenie*** *čo významne uľahčí a zjednoduší prevádzku interných systémov. Proces obnovy redakčného systému Typlan pokračoval prípravou* ***štúdie realizovateľnosti redakčného systému novej generácie****. Štúdia stanovila presné parametre nového systému, štruktúru i cenové rozpätia pre verejné obstarávanie a bola odsúhlasená aj Úradom podpredsedu vlády pre informatizáciu. Existujúci redakčný systém je z roku 1994 a je v havarijnom stave.*

***TASR zabezpečila fotografovanie novej prezidentky Slovenskej republiky.*** *Fotograf TASR Pavel Neubauer fotografoval na oficiálny portrét všetkých slovenských prezidentov. Okrem vytvorenia fotografie je TASR aj distribútorom portrétu pre školy, úrady a rôzne inštitúcie.*

 *TASR pokračovala v****inhouse digitalizácii svojich archívov*** *v zmysle udržateľnosti projektu Digitalizácia archívov TASR. Do webového rozhrania pribudlo ďalších 8 000 objektov.*

 *TASR začala s realizáciou* ***projektu Akadémia TASR****. V spolupráci so ZMOS-om si pozýva zástupcov samospráv a predstavuje im v rámci možnosti spolupráce s agentúrou, formáty písania správ, kontakty a prepojenia na anglické správy TASR, či správy v maďarskom jazyku.*

***Od 27. februára 2019 začala svoje pôsobenie nová Správna rada TASR****, ktorá bola zvolená parlamentom. Jej členmi sa stali: JUDr. Jozef Tuhovčák za oblasť práva, Mgr. Árpád Korpás za oblasť žurnalistiky, Ing. Ladislav Mikuš, MBA za oblasť informačných technológií a Ing. Peter Mestický za oblasť ekonómie. Nahradili doterajších členov Ing. Vladimíra Masára, Ing. Petra Alakšu, Doc. PhDr. Jána Sanda, CSc. a JUDr. Borisa Chovanca. Zamestnanci TASR si zvolili za novú členku správnej rady TASR Alenu Mezeiovú. Nahradila Ing. Richarda Kvasňovského.*

 *Správna rada si na svojom úvodnom zasadnutí dňa 26. marca 2019 zvolila za svojho predseda JUDr. Jozefa Tuhovčáka a za podpredsedu Ing. Ladislava Mikuša, MBA.*

 ***Zmena nastala aj na poste vedúceho Domácej redakcie TASR. Richarda Kvasňovského nahradila Viera Kulichová, ktorá uspela v internom výbere na túto pozíciu.*** *Do funkcie bola menovaná generálnym riaditeľom TASR od 1. júna 2019.*

 *Vedúci Obrazovej redakcie TASR Michal Svitok získal Cenu Slovak Press Photo 2018.*

 *Značka TASR je značkou kvalitných správ z dobrého zdroja, je to logo spoločnosti, ktorá sa teší dôvere klientov i verejnosti, nie je spájaná so škandálmi. TASR je inovatívny líder, ktorý koná s vedomím spoločenskej zodpovednosti.*

........................

Predseda SR TASR P. Mestický sa poďakoval GR TASR za odprezentovanie materiálu a otvoril diskusiu.

V nej členovia SR TASR ocenili výsledky, ktoré agentúrapod vedením V. Puchalu v roku 2019 dosiahla, ako aj fakt, že si udržala svoj kredit nezávislého a dôveryhodného verejnoprávneho zdroja informácií.

Následne sa P. Mestický poďakoval všetkým za príspevky do diskusie, ktorú ukončil a predložil návrh na uznesenie:

**UZNESENIE č. 9/2020:**

Správna rada TASR prerokovala a schválila Výročnú správu o činnosti a hospodárení TASR za rok 2019 a poveruje predsedu SR TASR P. Mestického, aby ju predložil Národnej rade Slovenskej republiky.

ZA: 5 PROTI: 0 ZDRŽAL SA: 0

**Uznesenie bolo prijaté.**

P. Mestický predložil ďalší návrh na uznesenie:

**UZNESENIE č. 10/2020:**

Správna rada TASR súhlasí, aby v zmysle § 7 Zákona č. 385/2008 Z.z. o Tlačovej agentúre Slovenskej republiky a o zmene niektorých zákonov v znení neskorších predpisov hospodársky výsledok za rok 2019, t.j. zisk po zdanení vo výške 8 481,11 eur bol prevedený do rezervného fondu. Výška rezervného fondu dosiahne týmto sumu 327 565,68 eur.

ZA: 5 PROTI: 0 ZDRŽAL SA: 0

**Uznesenie bolo prijaté.**

P. Mestický predložil ďalší návrh na uznesenie:

**UZNESENIE č. 11/2020:**

Správna rada TASR prerokovala a prijala Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2019 podľa § 5 ods.11 písm. c) zákona č. 385/2008 Z.z. o Tlačovej agentúre Slovenskej republiky a o zmene niektorých zákonov.

ZA: 5 PROTI: 0 ZDRŽAL SA: 0

**Uznesenie bolo prijaté.**

---------------------------------------------------------------------------------------------------------------------------------------------------

**2. Rôzne**

GR TASR v rámci bodu rôzne informoval členov SR TASR o spravodajskom pokrytí pandémie koronavírusu, ako aj o opatreniach, ktoré v súvislosti s ňou boli v agentúre zavedené. TASR patrí k dominantným informačným zdrojom o koronavíruse. Od januára vydala k tejto téme viac ako 24 000 správ, zvukov, fotografií, videí s kľúčovým slovom „koronavírus“. Novinkou sú grafy k vývoju situácie doma a vo svete.

Koncové médiá Teraz.sk a Tablet.TV prinášajú špeciálne sekcie k tejto téme. Teraz.sk dosiahol za marec 2020 rekordnú návštevnosť, podľa IAB monitor ho navštívilo v marci vyše milióna unikátnych návštevníkov. Živé prenosy Tablet.TV dosahujú desaťtisícové videnia.

Zamestnanci TASR pracujú, okrem vedúcich na home office. K tomu bolo potrebné dovybaviť ľudí technikou, pripojením vstupmi, bezpečnostnými protokolmi apod. Zvýšili sa hygienické opatrenia.

TASR dostala žiadosti o zníženie cien vzhľadom na existujúcu krízu od viacerých významných mediálnych odberateľov. Prebiehajú rokovania. V dôsledku krízy TASR predpokladá zníženie svojich príjmov s odhadom do 10%. V tejto súvislosti TASR optimalizovala pracovné miesta, po prerokovaní s odbormi odišli z agentúry 6 zamestnanci, v skúšobnej dobe boli uvoľnené 3 pracovné miesta. Prehodnotili sa existujúce zmluvy, výdavky idú len na nevyhnutné potreby.

TASR vníma krízu aj ako príležitosť. Pripravuje nové tematické a technologické produkty, aby bola pre odberateľov i verejnosť užitočnou agentúrou a spoľahlivým zdrojom informácií.

.......................................

SR TASR vzala materiál na vedomie a P. Mestický sa poďakoval V. Puchalovi za manažérsky úspešné zvládanie komplikovanej situácie a zabezpečenie kvalitných informácií pre odberateľov i verejnosť.

Členovia SR TASR sa zaoberali aj úpravou Rokovacieho poriadku, ktorý je podľa nich potrebné upraviť v zmysle využitia videokonferencií a online komunikačných prostriedkov na zasadnutiach rady vo výnimočných alebo opodstatnených prípadoch. Predseda rady pripraví návrh úpravy rokovacieho poriadku, ktorý zohľadní možnosti rokovania a hlasovania online a per rollam.

Členovia SR TASR sa dohodli na termíne ďalšieho zasadnutia 19. mája 2020 o 15:00.

Predseda SR TASR P. Mestický v súlade s Rokovacím poriadkom SR TASR ukončil zasadnutie rady.

Bratislava, 21. apríla 2019

Zapísal:

Peter Mestický v.r.